ফিরে দেখা: বছরজুড়ে ঝাঁঝালো রাজনীতি, বিপর্যয়, এক নজরে দেখে নিন ২০২৫-এর গুরুত্বপূর্ণ ঘটনাগুলি…

ওয়েব ডেস্ক: ২০২৫ সাল কলকাতা (Kolkata) ও গোটা বাংলার জনজীবন ও রাজনীতিতে রেখে গেল একের পর এক তীব্র স্মৃতি। কখনও প্রাকৃতিক দুর্যোগে নাস্তানাবুদ শহর, কখনও প্রশাসনিক ব্যর্থতায় প্রশ্নের মুখে রাজ্য। ভোটার তালিকা সংশোধন ঘিরে রাজনৈতিক সংঘাত, নিয়োগ দুর্নীতিতে টানাপোড়েন, বিরল শোকজ ও মন্ত্রী ইস্তফা—সব মিলিয়ে ঘটনাবহুল এক বছর। বছর শেষে ফিরে তাকালে স্পষ্ট, এই ঘটনাগুলি শুধু খবর নয়, ২০২৬-এর রাজনৈতিক দিশার ইঙ্গিত দিচ্ছে।

১. সেলফি থেকে শোকজ! মেসি ইভেন্টে প্রশ্নের মুখে কলকাতার ভাবমূর্তি

কলকাতা থেকেই শুরু হয়েছিল লিওনেল মেসির ‘GOAT India Tour 2025’। কিন্তু যুবভারতীতে সেই স্বপ্নের দিন রূপ নেয় বিশৃঙ্খলার। দর্শকদের অভিযোগ, মন্ত্রী-আয়োজকদের সেলফিতে ব্যস্ততায় নিয়ন্ত্রণ হারায় পরিস্থিতি। নির্ধারিত সময়ের আগেই মাঠ ছাড়েন মেসি। ক্ষোভে ভাঙচুর, গ্রেফতার হন আয়োজক শতদ্রু দত্ত। ঘটনায় ডিজি রাজীব কুমার-সহ তিন শীর্ষ পুলিশকর্তাকে শোকজ করেন মুখ্যমন্ত্রী। ক্রীড়ামন্ত্রীর ইস্তফা ও ডিজিকে শোকজ—বছরের বিরল প্রশাসনিক দৃষ্টান্ত।

আরও পড়ুন: পার্ক স্ট্রিট নয়, কুম্ভমেলা! বড়দিনে কলকাতার কোন স্পটে কত ভিড়?

২. জলমগ্ন কলকাতা, বিদ্যুতপৃষ্ঠ হয়ে মৃত্যু

২২-২৩ সেপ্টেম্বর স্মরণকালের ভয়াবহ বৃষ্টিতে (২৪৭.৫ মিমি) ডুবে যায় শহরের বিস্তীর্ণ অংশ। বিদ্যুতের ছেঁড়া তারে মৃত্যু হয় অন্তত ১০ জনের। সিইএসসি-র ভূমিকা নিয়ে প্রশ্ন ওঠে। মৃতদের পরিবারকে ক্ষতিপূরণ ও চাকরির প্রতিশ্রুতি দেয় রাজ্য। হাইকোর্টও রিপোর্ট তলব করে। জলনিকাশি ও বিদ্যুৎ পরিকাঠামোর দুর্বলতা ফের সামনে আসে।

৩. ঋতুরাজ হোটেল অগ্নিকাণ্ডে শোকস্তব্ধ শহর

৩০ এপ্রিল বড়বাজারের মেছুয়ায় ভয়াবহ অগ্নিকাণ্ডে প্রাণ যায় ১৪ জনের, আহত হন আরও ১৩ জন। বেশিরভাগের মৃত্যু ধোঁয়ায় দমবন্ধ হয়ে। হোটেলের অগ্নি-নিরাপত্তা নিয়ে গুরুতর প্রশ্ন ওঠে। SIT গঠন করে তদন্ত শুরু হয়।

৪. ভোটার তালিকা সংশোধন ঘিরে রাজনৈতিক ঝড়

২০২৬ বিধানসভা ভোটের আগে বিশেষ নিবিড় সংশোধন (SIR) ঘিরে তুমুল বিতর্ক। খসড়া তালিকায় ৫৮ লক্ষের বেশি নাম বাদ পড়ায় উত্তেজনা চরমে ওঠে। আতঙ্কে মৃত্যুর অভিযোগও ওঠে। ১৪ ফেব্রুয়ারি চূড়ান্ত তালিকা প্রকাশ। এই প্রক্রিয়া ভোটের সমীকরণে কতটা প্রভাব ফেলবে, তা নিয়েই সরগরম রাজনীতি।

৫. উত্তরবঙ্গে প্রলয়, পাহাড়ে ধস আর মৃত্যু মিছিল

অক্টোবরে অতিভারী বৃষ্টি ও ধসে দার্জিলিং, কালিম্পং, জলপাইগুড়িতে মৃত্যু ৩০ ছাড়ায়। ভুটানের জল ছাড়ায় পরিস্থিতি আরও জটিল হয়। দুধিয়া সেতু ভেঙে যোগাযোগ বিচ্ছিন্ন। ক্ষতিগ্রস্ত পরিবারগুলিকে ৫ লক্ষ টাকা ক্ষতিপূরণ ঘোষণা।

৬. দিঘায় জগন্নাথ মন্দির, পর্যটনের নতুন দিশা

৩০ এপ্রিল অক্ষয় তৃতীয়ায় উদ্বোধন হয় দিঘার জগন্নাথ মন্দির। ২০০ কোটি টাকা ব্যয়ে, ২২ একর জমিতে নির্মিত মন্দির ঘিরে দিঘায় শুরু হয় বছরভর পর্যটন। স্থানীয় অর্থনীতিতে বড় প্রভাব পড়ে।

৭. জেলমুক্ত প্রাক্তন শিক্ষামন্ত্রী পার্থ চট্টোপাধ্যায়

১২০৭ দিন পর ১১ নভেম্বর জেলমুক্তি পান পার্থ চট্টোপাধ্যায়। শর্তসাপেক্ষে জামিন মঞ্জুর হয়। নিয়োগ দুর্নীতি মামলার ভবিষ্যৎ ও রাজনৈতিক প্রভাব নিয়ে নতুন করে জল্পনা শুরু হয়।

৮. আরজি কর মামলা, বিচার চাওয়ার লড়াই অব্যাহত

তরুণী চিকিৎসক ধর্ষণ-খুন মামলায় অভিযুক্তের যাবজ্জীবন সাজা হয়। ফাঁসি না হওয়ায় ক্ষুব্ধ পরিবার। মামলা গড়ায় উচ্চ আদালতে। বছর শেষেও রাজপথে থামেনি বিচার চাওয়ার আওয়াজ।

৯. ভাইরাল অডিও ও অনুব্রত বিতর্ক

মে মাসে ভাইরাল অডিও ক্লিপ ঘিরে নতুন বিতর্কে জড়ান অনুব্রত মণ্ডল। প্রকাশ্যে ক্ষমা চাইলেও বিতর্ক থামে না। আইসি লিটন হালদারের বদলি নিয়েও প্রশ্ন ওঠে।

১০. সুন্দরবনে বাঘ গোনা, ক্যামেরার নজরে জঙ্গল

সুন্দরবনে নতুন করে বাঘ গণনা শুরু। ৩২০টি ক্যামেরা বসিয়ে ৪৫ দিনের সমীক্ষা। বন দফতরের আশা, বাঘের সংখ্যা ১০০ ছাড়াবে।